O clujeancă a dezvăluit pentru Știri de Cluj cât i s-a cerut șpagă pentru a se angaja la Chirugie 1 sau la Ambulanța Cluj.

Silvia L. urmează cursurile unei școli Postliceale de asistenți medicali generaliști. ”Am facut voluntariat in cadrul sistemului ca sa am experienta pt cand va trebui sa ma angajez. Ceea ce ma supara enorm este ca incerc sa ajung la toate cursurile si sa invat, asta in conditiile in care am si un copil de 10 luni acasa; iar cand intreb la diverse institutii de profil cum e cu angajarile, mi se spune subtil: "Domnita, tre sa vi cu banul!". Astfel, stimata redactie, mi s-a spus clar de catre un cadru medical in felul urmator: "La Chirurgie 1 te costa 4000 lei, iar la Ambulanta 2000 de euro”. Si atunci stau si ma gandesc, la ce folos sa ma chinui sa invat, sa imi dau interesul daca o sa sfarsesc ospatar in vreo cafenea sau vanzatoare intr-un magazin, in cazul in care nu-mi permit sa platesc mita? Acesta este sistemul medical din Romanica noastra...”, ne-a relatat clujeanca.

DNA a făcut percheziții la Spitalul Clinic Județean Cluj după ce soția senatorului PSD Cluj, Alexandru Cordoș, cerea bani pentru a angaja asistente medicale la această unitate sanitară. Mihaiela Cordoș este cercetată în stare de arest timp de 30 de zile.

”În intervalul noiembrie 2014 - prezent, suspecta Cordoș Mihaiela Lucia a pretins de la mai multe persoane foloase materiale necuvenite cuprinse între 1.000 – 10.000 lei, pentru ca, prin influența pe care ea și soțul său, Cordoș Alexandru, o aveau asupra persoanelor cu funcții de conducere din cadrul Spitalului Clinic Județean Cluj, Inspectoratului Școlar Județean Cluj și a altor instituții publice, să obțină cumpărătorilor de influență posturi/locuri de muncă cum ar fi cele de: profesor suplinitor, infirmier, asistent medical, juristconsult etc.

În perioada ianuarie – aprilie 2015, în activitatea sa infracțională suspecta Cordoș Mihaiela Lucia a fost sprijinită și de fiica-sa Cordoș Andreea Alexandra, care cunoștea faptul că mama sa primea foloase necuvenite pentru a-și trafica influența pe lângă diferite persoane din instituțiile mai sus amintite.

Concret, la data de 24 ianuarie 2015, la solicitarea mamei sale, suspecta Cordoș Andreea Alexandra s-a deplasat la locul de muncă al unei persoane și i-a remis acesteia subiectele pentru proba orală a unui concurs pentru ocuparea unui post de asistent medical în cadrul Spitalului Clinic Județean Cluj.

În alte două rânduri, suspecta Cordoș Andreea Alexandra a înapoiat unor persoane o parte din banii pe care mama sa îi primise pentru a-și trafica influența pe lângă membrii comisiilor de examinare din cadrul Spitalului Clinic Județean Cluj”, precizează procurorii.